**Călător în timp**

*MarianP*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Călător în timp

Sus, pe coamă de spirale, constelaţii se-ntretaie

Cu compendii abisale rescriind arhitectura;

De prin veşnicii răsare şi alunecă-n pâraie

Curcubee de istorii înfrăţite cu natura.

În acest aritmogrif ce emană vers şi etos

Timpul e în relief, şi-n cutume vii de ornic,

Ne ademeneşte-n “mâine”, pe “ieri” îl trimite-n jos

Construind augmentativ hora cifrei de ceasornic.

Noi multiplicăm secunda, în pastişe congruente

Şi ne construim cetăţi, cu minute palisade;

“Azi” e zid, orgoliul treaptă, orele eminamente

Crinolinele sub care nemurim prin intifade.

Insurecţii personale, reflectate-n panegiric

Şi-n tumult pe metereze apărute de niciunde,

Noi suntem învingători, şi-ntr-un infinit empiric

Seceraţi cădem sub tirul de trasoare cu secunde.

Limpezind sub fard de clipe milimetri de dorinţe

Ne semnăm cu monogramă viaţă, ca un timp natal,

Ne-a născut scânteia umbrei, din nimic, a fi fiinţe,

Ne-om sfârşi la eşafodul de minuni şi ideal.

Acele unor speranţe prinse la rever de vreme

Înfloresc pe megaliţii zborului, şi mai apoi

Vor sădi în nemurire rugăciuni şi anateme

Timpului ce stă pe loc, dar care-a trecut prin noi.

Marian Puscasiu

August 2015